b"\n_START_ARTICLE_\nAsmara\n_START_SECTION_\nGeografija\n_START_PARAGRAPH_\nMesto stoji na severnem robu Eritrejske planote v sredini dr\xc5\xbeave, na skoraj 2500 m nadmorske vi\xc5\xa1ine, s \xc4\x8demer je ena najvi\xc5\xa1je le\xc5\xbee\xc4\x8dih prestolnic sveta. Rde\xc4\x8demorsko pristani\xc5\xa1\xc4\x8de Massawa je pribli\xc5\xbeno 65 km proti severovzhodu. Zaradi vi\xc5\xa1ine je podnebje prijetno hladno in daje dobre pogoje za kmetijstvo, ki je razvito v okolici._NEWLINE_V bli\xc5\xbeini izvira reka Ga\xc5\xa1 (v zgornjem toku znana kot Mareb), ki te\xc4\x8de proti jugu in predstavlja v svojem srednjem toku mejno reko med Eritrejo in Etiopijo.\n_START_SECTION_\nZgodovina\n_START_PARAGRAPH_\nPo izro\xc4\x8dilu so v za\xc4\x8detku 16. stoletja na mestu, kjer zdaj stoji Asmara, stale \xc5\xa1tiri vasice, ki so bile nenehno v sporih. Lokalne \xc5\xbeene so se tega naveli\xc4\x8dale in pritisnile na mo\xc5\xbee da so se pobotali, na kar spominja izvirno ime Asmera iz tigrajske fraze arba'ete asmera, ki pomeni\xc2\xa0\xc2\xbb\xc5\xa1tiri vasi teh [\xc5\xbeensk], ki so prinesle harmonijo\xc2\xab. Italijanski raziskovalci so jih opisali kot trgovsko sredi\xc5\xa1\xc4\x8de, kmalu po tistem pa so obmo\xc4\x8dje opusto\xc5\xa1ili islamski bojevniki, zato je \xc4\x8dlove\xc5\xa1ka aktivnost za ve\xc4\x8d stoletij zamrla._NEWLINE_Konec 19. stoletja je Kraljevina Italija v tekmi z drugimi kolonialnimi velesilami pri\xc4\x8dela osvajati ozemlja na Afri\xc5\xa1kem rogu. Prevzeli so nadzor nad obalnimi mesti, v vi\xc5\xa1avjih v notranjosti pa so naleteli na odpor, dokler jim ni etiopski cesar Menelik II. s sporazumom podelil tega ozemlja v zameno za oro\xc5\xbeje. To je bila prva italijanska kolonija in Mussolini je imel zanjo grandiozne na\xc4\x8drte, kjer bi vsem prikazal, da fa\xc5\xa1izem kot dru\xc5\xbebeni red deluje. Leta 1889 so prispeli v Asmaro in jo pri\xc4\x8deli utrjevati kot bazo za kasnej\xc5\xa1e osvajanje Etiopije. Kraj je imel takrat pribli\xc5\xbeno 5000 prebivalcev, ki se jim je pridru\xc5\xbeilo 800 Evropejcev. Leta 1896 pa je etiopski general Ras Alula zadal Italijanom hud poraz, ki je zatrl njihove ambicije po velikem afri\xc5\xa1kem imperiju. Po sklenitvi miru z Etiopijo se je kolonialna strategija v Asmari preusmerila z osvajanja v konsolidacijo. Leta 1899 so Italijani dolo\xc4\x8dili Asmaro za glavno mesto kolonije in jo pri\xc4\x8deli razvijati kot nekak\xc5\xa1en kolonialni laboratorij._NEWLINE_Na prelomu stoletja je tako mesto do\xc5\xbeivelo hiter razvoj. Zgrajena je bila \xc5\xbeelezni\xc5\xa1ka povezava z Massawo in ceste do drugih delov dr\xc5\xbeave, v samo Asmaro pa je Mussolini usmeril ogromno denarja da bi zgradil sodobno mesto. Leta 1908 je bil predstavljen prvi urbanisti\xc4\x8dni na\xc4\x8drt, ki je razdelil mesto na \xc5\xa1tiri dele, razmejene z avenijami: sredi\xc5\xa1\xc4\x8de (Campo cintato) za Evropejce, drugi me\xc5\xa1ani del za arabske in indijske trgovce ter visoke oficirje iz vrst lokalnega prebivalstva, ki so sodelovali v osvajanju ozemlja (askariji), tretji del okoli tr\xc5\xbenice za\xc2\xa0\xc2\xbbmanjvredne\xc2\xab\xc2\xa0eritrejce in na koncu predmestja, kjer se je kasneje razvila industrija. Mesto je pritegnilo veliko \xc5\xa1tevilo priseljencev iz drugih delov Afri\xc5\xa1kega roga, ki so predstavljali delovno silo ali vstopili v vojsko za osvajanje sosednjih Libije, Somalije in, kasneje, tudi Etiopije._NEWLINE_V 1930. letih je bil razvoj Asmare \xc5\xa1e posebej eksploziven. Sredi 1930. let so Italijani naposled podjarmili Etiopijo, Asmara pa je postala center prizadevanj za industrializacijo in vzpostavitev fa\xc5\xa1isti\xc4\x8dnega imperija v pripravah na drugo svetovno vojno. S\xc4\x8dasoma so Italijani uvedli striktno politiko apartheida na vseh podro\xc4\x8djih javnega \xc5\xbeivljenja da bi si zagotovili udobno okolje za prebivanje, stran od doma\xc4\x8dinov. Najeti so bili najbolj\xc5\xa1i arhitekti, ki so ustvarili vrsto javnih zgradb v futuristi\xc4\x8dnem art deco slogu, po katerih je mesto znano \xc5\xa1e danes. Do leta 1939 je \xc5\xa1telo skoraj 100.000 prebivalcev, od tega ve\xc4\x8d kot polovico Italijanov, ki so skrbeli za administracijo in industrijo. Njihov vpliv se je odra\xc5\xbeal tudi v mno\xc5\xbeici picerij in kavarn._NEWLINE_Leta 1941 so mesto skupaj s preostankom kolonije zavzeli Britanci, ki so ukinili formalno rasno razlikovanje, sicer pa v upravo niso bistveno posegali. Asmara je spet do\xc5\xbeivljala rast kot izhodi\xc5\xa1\xc4\x8de za zavezni\xc5\xa1ke voja\xc5\xa1ke pohode proti silam osi v Afriki, po drugi strani pa je britanska voja\xc5\xa1ka administracija razstavila in odpeljala industrijske stroje v vojne namene. Leta 1952 je Organizacija zdru\xc5\xbeenih narodov Eritrejo za\xc4\x8dasno dodelila Etiopiji, leta 1961 pa jo je cesar Hajle Selasije dokon\xc4\x8dno priklju\xc4\x8dil. Asmara je tako izgubila vlogo administrativnega sredi\xc5\xa1\xc4\x8da, hkrati pa je bila razstavljena tudi preostala industrija in preseljena v Adis Abebo. V tridesetletni vojni za neodvisnost, ki je sledila, je bilo mesto oblegano, vendar ni utrpelo bistvene \xc5\xa1kode. Leta 1993 je spet postalo glavno mesto, tokrat neodvisne Eritreje."